Zoid sê: “Om ’n solo show in die Artscape Operahuis te doen is vir my ’n hoogtepunt in my loopbaan. Dit is fantasties om die hele teater vir myself te hê. Ek onthou die eerste keer wat ek in so groot teater ingeloop het: ek was klein en Janice Honeyman was op die verhoog besig met ’n musiekblyspel. Ek sal daai dag nooit vergeet nie. Ek het gedink: dit sal darem lekker wees as ek eendag ook op so ’n groot verhoog kan sing. Hierdie is vir my meer as net ’n show – dis ’n droom wat waar word!”
Zoid belowe dat dit ook ’n romantiese aand gaan wees: “Dis Lente in Kaapstad, die mooiste stad in die wêreld. – jy kan kom handjies vashou in die donker.”
Karen Zoid se nuwe liedjie, “Waar Was Jy?”, is spesiaal vir Huisgenoot se 100ste verjaardag geskryf en opgeneem.
Op 20 Mei 2016 stap Huisgenoot al ’n eeu lank ’n pad met Afrikaanse mense. Zoid was dadelik geïnspireer nadat sy deur die Huisgenoot 100-gedenkboek geblaai het. “Ek het die boek toegemaak en met my kitaar op my skoot die koor begin sing en skryf,” sê sy. “’n Wêreld groot of klein, vol geluk en ook pyn. Kan jy onthou waar was jy?”
Toe Minette Ferreira, algemene bestuurder: weeklikse tydskrifte, die idee kry om ’n spesiale lied vir Huisgenoot se 100ste verjaardag te laat skryf, het sy geweet niemand gaan dit beter doen as Zoid nie. Volgens Ferreira het dit aanvanklik soos ’n onmoontlike taak gevoel; ’n idee is een ding, maar hoe vang jy 100 jaar van ’n eg Suid-Afrikaanse handelsmerk in ’n enkele liedjie vas? “Tog het ek geweet Karen sou met haar skryf- en sangtalent kon vasvang wat ons wou oordra. Wat sy reggekry het, is merkwaardig, en dis ’n absolute voorreg om dit met ons lesers te kan deel,” sê Ferreira.
“Waar Was Jy?” is by Bellville Studios opgeneem. Theo Crous was die musiekregisseur. Die video van “Waar Was Jy?” is ook pas uitgereik en neem ’n mens terug na ’n paar heerlike mylpaal-onthou-oomblikke. (sien onder)